text: РЕГЛАМЕНТ (ЕС) № 1093/2013 НА КОМИСИЯТА
  от 4 ноември 2013 година
  за изменение на Регламент (ЕО) № 638/2004 на Европейския парламент и на Съвета и Регламент (ЕО) № 1982/2004 на Комисията по отношение на опростяването в рамките на системата Интрастат и събирането на информация по Интрастат
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 638/2004 на Европейския парламент и на Съвета от 31 март 2004 г. за статистиката на Общността, свързана с търговията със стоки между държавите членки, и за отмяна на Регламент (ЕИО) № 3330/91 на Съвета (1), и по-специално член 9, параграф 1 и член 10, параграф 3 от него,
  като има предвид, че:
  (1)
  С Регламент (ЕО) № 638/2004 се създава обща рамка за систематичното изготвяне на статистика на Общността, свързана с търговията със стоки между държавите членки.
  (2)
  С оглед на техническото и икономическото развитие минималните равнища на обхващане, установени по отношение на пристиганията на стоки, могат да бъдат адаптирани, като същевременно статистическите данни продължат да отговарят на изискванията на показателите за качество и на стандартите, които са в сила. Това опростяване ще позволи да се намали тежестта за страните, които отговарят за предоставянето на статистическата информация, по-специално за малките и средните предприятия. Поради това равнището на обхващане за пристиганията на стоки следва да бъде намалено от 95 % на 93 %.
  (3)
  В Регламент (ЕО) № 1982/2004 на Комисията от 18 ноември 2004 г. за изменение на Регламент (ЕО) № 638/2004 на Европейския парламент и на Съвета за статистиката на Общността, свързана с търговията със стоки между държавите членки и за отмяна на Регламенти (ЕО) № 1901/2000 и (ЕИО) № 3590/92 на Комисията (2) се определят редът и условията за събирането на информация по Интрастат. Макар че държавите членки следва да изпращат на Евростат месечни резултати относно статистическата стойност, те са ограничени при практическото събиране на тази информация. Необходимо е да се осигури цялостен съгласуван подход за събирането на информация по Интрастат, а редът и условията за събирането на информация по отношение на статистическата стойност следва да бъдат рационализирани.
  (4)
  Мерките, предвидени в настоящия регламент, са в съответствие със становището на Комитета по статистика за търговията със стоки между държавите членки,
  ПРИЕ НАСТОЯЩИЯ РЕГЛАМЕНТ:
  Член 1
  В член 10, параграф 3 от Регламент (ЕО) № 638/2004 „95 %“ се заменя с „93 %“.
  Член 2
  В член 8 от Регламент (ЕО) № 1982/2004 параграф 2 се заменя със следното:
  „2. Също така държавите членки могат да събират информация за статистическата стойност на стоките, както е определена в приложението към Регламент (ЕО) № 638/2004.“
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 ноември 2013 година.